CELEX: 32016D1967
Language: et
Date: 2016-11-08 00:00:00
Title: Komisjoni rakendusotsus (EL) 2016/1967, 8. november 2016, millega muudetakse otsuse 2002/757/EÜ (ajutiste erakorraliste fütosanitaarmeetmete kohta Phytophthora ramorum Werres, De Cock & Man in 't Veld sp. nov. ühendusse sissetoomise ja leviku takistamiseks) artiklit 3 (teatavaks tehtud numbri C(2016) 7075 all)

10.11.2016   
            
            
               ET
            
            
               Euroopa Liidu Teataja
            
            
               L 303/21
            
         KOMISJONI RAKENDUSOTSUS (EL) 2016/1967,
   8. november 2016,
   millega muudetakse otsuse 2002/757/EÜ (ajutiste erakorraliste fütosanitaarmeetmete kohta Phytophthora ramorum Werres, De Cock & Man in 't Veld sp. nov. ühendusse sissetoomise ja leviku takistamiseks) artiklit 3
   
      
         (teatavaks tehtud numbri C(2016) 7075 all)
      
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 16 lõike 3 neljandat lauset,
   ning arvestades järgmist:
   
               (1)
            
            
               Vastavalt komisjoni otsuse 2002/757/EÜ (2) artikli 3 lõike 1 esimesele lõigule võib haigustele vastuvõtlikke taimi ja puitu liidu territooriumile sisse tuua vaid juhul, kui need vastavad kõnealuse otsuse I lisa punktides 1a ja 2 sätestatud erakorralistele fütosanitaarmeetmetele. Otsuse 2002/757/EÜ artikli 3 lõike 1 teises lõigus on sätestatud erand Ameerika Ühendriikidest pärit kooreta saematerjali kohta, mis on saadud liikidelt Acer macrophyllum Pursh ja Quercus spp. L. Seda võib liitu sisse tuua kuni 30. novembrini 2016, ilma et järgitaks otsuse 2002/757/EÜ I lisa punktis 2 sätestatud tingimusi, kui kõnealune saematerjal vastab kõnealuse otsuse II lisas sätestatud tingimustele.
            
         
               (2)
            
            
               Komisjoni rakendusotsuses (EL) 2015/893 (3) on sätestatud nõuded, mida tuleb täita sellise kolmandatest riikidest pärit kooreta saematerjali sissetoomisel liitu, mis on saadud liikidelt Acer spp. Neid nõudeid peetakse vajalikuks, et kaitsta liidu territooriumil asuvaid taimi organismi Anoplophora glabripennis (Motschulsky) eest, ning erandite tegemist nende nõuete suhtes ei tohiks pidada põhjendatuks. Seepärast ei tohiks otsuses 2002/757/EÜ sätestatud erandit eespool nimetatud liikidelt saadud kooreta saematerjali suhtes enam kohaldada.
            
         
               (3)
            
            
               Liikmesriikide poolt komisjonile regulaarselt esitatava teabe põhjal võib järeldada, et otsuse 2002/757/EÜ II lisas sätestatud eritingimuste kohaldamisest piisab selleks, et ära hoida kahjulike organismide toomist liitu. Liikmesriigid peaksid jätkama selliste tingimuste kohaldamist Ameerika Ühendriikidest pärit kooreta saematerjali suhtes, mis on saadud liigilt Quercus spp. L. Ameerika Ühendriikide esitatud tehnilise teabe hindamine näitab, et otsuse 2002/757/EÜ artikli 6a lõikes 3 osutatud sertifitseerimiskava Kiln Drying Sawn Hardwood Lumber Certification Program toimib tõhusalt.
            
         
               (4)
            
            
               Seepärast tuleks anda luba pikendada Ameerika Ühendriikidest pärit ja liigilt Quercus spp. L. saadud kooreta saematerjali suhtes kohaldatava erandi kehtivust kuni 31. detsembrini 2026, et vältida tarbetuid häireid kõnealuse saematerjaliga kauplemisel.
            
         
               (5)
            
            
               Seepärast tuleks otsust 2002/757/EÜ vastavalt muuta.
            
         
               (6)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2002/757/EÜ muutmine
   Otsuse 2002/757/EÜ artikli 3 lõike 1 teine lõik asendatakse järgmisega:
   
      „Erandina esimesest lõigust võib liitu sisse tuua Ameerika Ühendriikidest pärit kooreta saematerjali, mis on saadud liigilt Quercus spp. L., kuni 31. detsembrini 2026, ilma et järgitaks käesoleva otsuse I lisa punkti 2, kui kõnealune saematerjal vastab käesoleva otsuse II lisas esitatud nõuetele.“
   
   Artikkel 2
   Adressaadid
   Käesolev otsus on adresseeritud liikmesriikidele.
   
      Brüssel, 8. november 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 169, 10.7.2000, lk 1.
   
      (2)  Komisjoni 19. septembri 2002. aasta otsus 2002/757/EÜ ajutiste erakorraliste fütosanitaarmeetmete kohta Phytophthora ramorum Werres, De Cock & Man in 't Veld sp. nov. ühendusse sissetoomise ja leviku takistamiseks (EÜT L 252, 20.9.2002, lk 37).
   
      (3)  Komisjoni 9. juuni 2015. aasta rakendusotsus (EL) 2015/893 Anoplophora glabripennis'e (Motschulsky) liitu sissetoomise ja seal leviku vastu võetavate meetmete kohta (ELT L 146, 11.6.2015, lk 16).